Dagstukkies Vir Besige Vroue (Sagteband)
Van 'n vrou in vandag se wêreld word baie verwag: Sy moet 'n goeie huweliksmaat wees, haar deel in die werksplek en by die kerk doen – én (so voel dit) 'n perfekte ma wees. Hierdie dagstukkieboek is spesiaal saamgestel vir elke vrou wat maar alte goed weet dat dit nie altyd so maklik is nie, dat die lewe soms houe uitdeel en dat veral 'n ma moeg en radeloos kan voel. In Dagstukkies vir besige vroue, saamgestel deur Christelle Webb-Joubert, bring bekende vroue
soos radiopersoonlikheid Benescke Janse van Rensburg; Christine Ferreira, redakteur van die tydskrif Lééf – met hart & siel; sangeres Helenè Bester en aktrise Bertha le Roux-Wahl boodskappe van hoop vir ma's. Dagstukkies vir besige vroue wil jou herinner dat jy nie alleen is nie, dat jy nie skaam hoef te voel wanneer die lewe jou oorweldig nie, en dat jy altyd maar kan vashou aan dié wete: Jou hemelse Vader ken jou, Hy weet wat jy as vrou en ma nodig het en Hy sal jou nooit in die steek laat nie.
Met hierdie boek wil ons jou laat besef jy is nie alleen nie.
Dit wat jy voel en dink en die dinge wat jou dikwels moedeloos laat, is heeltemal normaal. Elke ander ma en vrou gaan waarskynlik deur presies dieselfde ervarings en emosies.
Ons is so bang om te erken ons dink ons gaan nie oorleef nie; ons is bang om te sê ons voel oorweldig en dat die lewe ons onderstebo geklap het. Ons is te bang om dit te erken, want ons is bang ander mense sal dink ons is 'n slegte ma.
Dit ís moeilik om 'n ma te wees. En daar is niks mee verkeerd om dit te erken nie.
Met dié boek wil ons jou daarom ook herinner dat jy 'n almagtige Skepper het wat jou elke tree van die pad bystaan. Hy sal jou nooit verlaat nie.
Vind jou rus in Hom. Gaan sit by sy voete en leer by Hom. Hy het jou sy kind gemaak, en by Hom vind jy nuwe krag.
Mense sê dikwels dis jammer kinders kom nie met handleidings uit nie. God het egter vir jou 'n uitstekende handleiding geskryf en Hy kan nie wag om dit met jou te deel nie.